***Comunicat de presă***

***16 septembrie 2025***

**Spectacolul „Sidy Thal” va avea două reprezentații la Theaterhaus Stuttgart, cu sprijinul ICR**

Noua stagiune a Teatrului German de Stat Timișoara începe cu o deplasare în Germania, la Stuttgart, cu spectacolul Sidy Thal, scris de Thomas Perle și Clemens Bechtel și regizat de Clemens Bechtel. Producția multilingvă, care a fost creată în colaborare cu Teatrul Evreiesc de Stat București, va avea două reprezentații la Theaterhaus Stuttgart, în 16 și 17 septembrie, de la ora 20.00, respectiv ora 19.30. Deplasarea este posibilă cu sprijinul Institutului Cultural Român prin Programul CANTEMIR.

La 26 noiembrie 1938, două grenade de mână au explodat în sala de spectacole în timpul unei reprezentații a cântăreței evreico-bucovinene Sidy Thal și a ansamblului său la Teatrul din Timișoara. Un atentat antisemit, comis de Garda de Fier, un grup naționalist de extremă dreapta, în care au murit patru persoane și au fost rănite alte 70. Un eveniment, puțin cunoscut în Timișoara și în România, pe care dramaturgul Thomas Perle și regizorul Clemens Bechtel l-au cercetat cu ajutorul Mariei Mădălina Irimia de la Centrul pentru Studiul Istoriei Evreilor din România – „Wilhelm Filderman” și au creat un spectacol documentar. Ce este adevărat? Ce s-a întâmplat cu adevărat? Sidy Thal este o încercare de a reconstitui atacul și momentul în care antisemitismul și fascismul au devenit parte din viața de zi cu zi într-o societate multiculturală, ceea ce a dus la oroarea celui de-al Doilea Război Mondial și la Shoah.

Distribuția spectacolului este mixtă, fiind compusă din actori ai TGST și TES. Din echipa artistică fac parte Enikő Blénessy, Viorica Predica, Katia Pascariu, Rareş Hontzu, Mircea Dragoman, Richard Hladik, Mihai Prejban, Boris Gaza, Oana Vidoni, Daniela Török, Olga Török. Aceștia vor fi acompaniați în ambele reprezentații de instrumentiștii Mihai Pintenaru (clarinet) și Mihai Murariu (pian).

După cele două reprezentații vor avea loc discuții cu publicul, care este invitat să adreseze întrebări echipei artistice, regizorului, cât și dramaturgului.

De la premiera sa, spectacolul Sidy Thal a fost selecționat în mai multe festivaluri naționale și internaționale dintre care amintim ediția a 34-a a Festivalului Național de Teatru de la București (în 2024) și a 12-a ediție a Festivalului Internațional de Teatru MITEM de la Budapesta (în 2025).

Proiectul „Teatru, educație, istorie - Sidy Thal - un spectacol itinerant” este cofinanțat de Institutul Cultural Român, prin Programul CANTEMIR – program de finanțare pentru proiecte culturale destinate mediului internațional. Institutul Cultural Român nu este responsabil de conținutul proiectului sau de modul în care rezultatele proiectului pot fi folosite. Acestea sunt în întregime responsabilitatea beneficiarului finanțării.

*Institutul Cultural Român finanțează anul acesta 20 de proiecte internaționale în cadrul Programului CANTEMIR 2025, cu tema „Cultura contează!”, pe patru continente, în 22 de țări. Bugetul total alocat este de 2.000.000 de lei. Programul CANTEMIR, prin mecanismul de cofinanțare, sprijină promovarea culturii române în mediul internațional și facilitează parteneriate între operatorii culturali români și instituții de prestigiu din străinătate.*

**Contact:**

Serviciul Promovare și Comunicare

biroul.presa@icr.ro;

031 71 00 622